[bookmark: _GoBack]*~.ลู่.~*

๏ ดูเจ้าอ่อนแอเหลือเมื่อลมพัด
มิอาจมั่นยันหยัดอยู่นิ่งขืน
เห็นเอนร่างดั่งแล้งเรี่ยวแรงยืน
เจ้าคงไร้เริงรื่นเพราะลมรุม

๏ แต่ยังมีรากหยั่งฝังดินมั่น
แม้ต้นเซเหหันด้วยลมสุม
แต่มิถอนคลอนหลุดจนสุดคุม
ด้วยรากหยั่งฝังกุมกอดธรณี

๏ แม้นเจ้าฝืนยืนหยัดอาจหักโค่น
การลู่โอนมิใช่ไร้ศักดิ์ศรี
แต่เพราะลดแข็งกล้าอัตตามี
เพื่ออยู่ร่วมสามัคคีมิแข่งใคร

๏ อีกทั้งสร้างงามสวยอำนวยโลก
ด้วยการโบกโบยช่อล้อลมไหว
หากพฤกษาทั้งโลกเลิกโยกไกว
โลกคงไร้ความนิ่มอิ่มอุรา

๏ ทั้งเป็นการให้เกียรติมิเดียดฉันท์
แก่สายลมที่ผันผ่านผืนหล้า
ดุจนักรำร่ายรับกับคีตา
ให้สายลมยิ้มร่าเริงอะคร้าว

๏ ใกล้ค่ำแล้วเหนื่อยเพลียละเหี่ยไหม
จากโบยโบกโยกไหวว่ายลมหนาว
อีกไม่นานคัคนางค์จะพร่างดาว
น้ำค้างพราวจะออดอ้อนให้ผ่อนคลาย ๚ะ๛

